b'\n_START_ARTICLE_\nMolalna koncentracija\n_START_PARAGRAPH_\nMolalna koncentracija ali molalnost predstavlja koncentracijo topljenca, raztopljenega v dolo\xc4\x8deni masi topila (ne raztopine!). \xc4\x8ce 1 mol snovi raztopimo v 2 kg topila, dobimo raztopino z molalno koncentracijo 0,50\xc2\xa0mol/kg oziroma 0,50 molalno raztopino._NEWLINE_Po sistemu enot SI ima molalna koncentracija enoto mol/kg, pogosto pa se za zapis molalne koncentracije raztopine uporablja tudi mala \xc4\x8drka m, zato je pri njeni uporabi potrebna previdnost. Z malo \xc4\x8drko m je v fiziki po navadi ozna\xc4\x8dena masa, v sistemu enot SI pa meter. Ameri\xc5\xa1ki Narodni urad za standarde in tehnologijo je uporabo m ozna\xc4\x8dil za zastarelo in predlagal uporabo izraza "molalnost snovi B" (mB) z enoto mol/kg ali ustrezno enoto SI._NEWLINE_Podobno kot pri ostalih meritvah, ki temeljijo na masi snovi, pri dolo\xc4\x8danju molalnosti potrebujemo samo dobro tehtnico. Ker tako maso topljenca kot maso topila dolo\xc4\x8dimo s tehtanjem, je molalnost neodvisna od fizikalnih okoli\xc5\xa1\xc4\x8din (temperatura, tlak), zaradi \xc4\x8desar ima prednost pred molarnostjo._NEWLINE_V razred\xc4\x8denih vodnih raztopinah pri sobni temperaturi in standardnem zra\xc4\x8dnem tlaku je molalnost pribli\xc5\xbeno enaka molarnosti. Pri teh pogojih zavzema 1 kilogram vode prostornino pribli\xc5\xbeno 1 liter, volumen topljenca v razred\xc4\x8denih raztopinah pa je zanemarljiv. V vseh ostalih primerih te poenostavitve ne smemo upo\xc5\xa1tevati.'